KURZUS: Áruismeret

MODUL: Áruismeret

Bevezetés

| Régóta vajúdó gyakorlati probléma, hogy a termékek előállításával foglalkozó rendszerek elkülönülnek a vevőhöz, illetve felhasználóhoz a terméket eljuttató szállítási láncrendszerektől. Ez azzal a gyakorlati problémával jár, hogy a terméket előállítók nem veszik figyelembe, gyakran nem is ismerik, és ebből következően nem is számolnak azzal a ténnyel, hogy a logisztika szállítási szakaszában a termékükre milyen külső hatások hatnak. Továbbá azzal sem számolnak, hogy a szállító járművekben a termékeikből összeállított rakomány hogyan helyezhető el, és az mennyire használja ki a szállítási kapacitást.
A árukat, termékeket a logisztikában történő szállítások, rakodások és tárolások során a csomagolás védi meg a külső hatásoktól. Sajátos módon a csomagolási szakma a csomagolástechnikának ezzel a részterületével kevéssé foglalkozik, és a gyakorlatban a csomagolástervezési feladat főként a fogyasztói csomagolásra koncentrál, amely kizárólag a termék és a csomagolóanyag közötti kölcsönhatásokkal, valamint az értékesítés szempontjából fontos reklám és marketing elemekkel foglalkozik.
A fent említett csomagolási szakma kiterjed a fogyasztói csomagolások anyagainak a fejlesztésére, a vásárló által könnyen kezelhető és látványos csomagolóeszközök tervezésére, a grafikai elemekre és nyomdatechnikára. Ugyanakkor a geometria méretek és tömegek, valamint az alak meghatározásánál figyelmen kívül hagyják, hogy ezeket a csomagolt termékeket kereskedelemtechnikai szempontból gyűjtőcsomagolássá, rakodástechnikai szempontból egységrakománnyá és szállítástechnikai szempontból kocsirakománnyá kell "építeni". Ez a jelenlegi gyakorlat a logisztikai tárolási, rakodási és szállítási alrendszereiben napjainkban is igen jelentős volumenű árukárt okoz.
Ahhoz, hogy az előzőekben említett problémákat abszolválni tudjuk, a csomagolástervezésben olyan új dimenziót kell nyitni, amely a logisztikai szempontok figyelembevételével tudja megtervezni a teljes csomagolási rendszert. Ehhez a tervezési munkához annak tisztázására van szükség, hogy a logisztikában milyen jellegű veszélyeztető hatások lépnek fel, ezeket a hatásokat a csomagolandó termék hogyan képes elviselni, és ha ezek a hatások meghaladják a termék teherbíró képességét, azt milyen csomagolási rendszer alkalmazásával lehet az elviselhető mértékre csökkenteni.
Részben a termékek bonyolultsága, részben a csomagolásban felhasznált anyagok bizonytalan karaktere, részben a szállítási láncban előforduló számos véletlen jelenség következtében ez a tervezési feladat rendkívül bonyolult. A termékeket a szállítási láncban érő hatások modellezését ezért célszerűen laboratóriumi körülmények között lehet elvégezni, a hatásmechanizmust tanulmányozni és a minimálisan elégséges védelmi funkciót megtervezni.
A segédletben bemutatjuk, hogy az árukat milyen elvek szerint osztályozhatjuk, a termékek klímahatásokkal kombinált mechanikai érzékenységét hogyan lehet mechanikailag korrekt tervezési eljárássá alakítani, a jelenlegi gyakorlatban alkalmazott pusztán empirikus tervezési eljárásokkal szemben.